《多丽•忆吴门旧游》
清代·沈谦

记当时，多情初会金昌。但盈眸、都称佳丽，输伊真色生香。

况知音、能翻旧曲，偏爱好、屡换新妆。几岁抛家，今年避客，半垂银袖倚迥廊。

喜偶遇、无因却走，含笑道胜常。参差见、如嫌蝶粉，未退蜂黄。

漫携樽、溪山销暑，含愁曾吊真娘。翠鬟倾、人簪茉莉，红裙脱、自裹鸳鸯。

月底牵裾，河干解缆，风流赢得断柔肠。想楼外、重重烟树，依旧下斜阳。

空回首、五湖人远，风雪苍茫。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。